b'\n_START_ARTICLE_\nGabriel Milito\n_START_SECTION_\nUra\n_START_PARAGRAPH_\nMilito aloitti ammattilaisuransa argentiinalaisesta Club Atl\xc3\xa9tico Independientest\xc3\xa4. Siell\xc3\xa4 h\xc3\xa4n pelasi vuodet 1997\xe2\x80\x932003. H\xc3\xa4nen veljens\xc3\xa4 Diego Milito pelasi my\xc3\xb6s silloin Argentiinassa, Independienten paikallisvastustaja Racing Clubin riveiss\xc3\xa4, ja t\xc3\xa4ten he joutuivat pelaamaan toisiaan vastaan._NEWLINE_Vuonna 2003 h\xc3\xa4n oli l\xc3\xa4hell\xc3\xa4 siirtoa Real Madridiin, mutta espanjalaisseura perui sen l\xc3\xa4\xc3\xa4k\xc3\xa4rintarkastuksen j\xc3\xa4lkeen, todeten ett\xc3\xa4 Milito ei ole toipunut t\xc3\xa4ysin polvivaivoistaan. Samana vuonna kuitenkin Real Zaragoza ilmoitti olevansa kiinnostun Militosta, ja oltuaan Espanjassa, h\xc3\xa4n p\xc3\xa4\xc3\xa4tti tehd\xc3\xa4 sopimuksen Zaragozan kanssa. Diego Milito oli siirtynyt jo aikaisemmin Zaragozaan, t\xc3\xa4ten he p\xc3\xa4\xc3\xa4siv\xc3\xa4t pelaamaan ensimm\xc3\xa4ist\xc3\xa4 kertaa ammattilaisurillaan samaan joukkueeseen._NEWLINE_10. hein\xc3\xa4kuuta 2007 Zaragoza hyv\xc3\xa4ksyi Barcelonan tekem\xc3\xa4n 20,5 miljoonan euron tarjouksen Militosta ja 19. hein\xc3\xa4kuuta h\xc3\xa4n siirtyi Barcelonan riveihin, l\xc3\xa4p\xc3\xa4isty\xc3\xa4\xc3\xa4n l\xc3\xa4\xc3\xa4k\xc3\xa4rintarkastuksen. H\xc3\xa4n teki joukkueen kanssa nelivuotisen sopimuksen. Milito teki ensiesiintymisens\xc3\xa4 Barcelonassa 2. syyskuuta 2007 ottelussa Athletic Bilbaota vastaan. Barcelona-uran ensimm\xc3\xa4inen maali syntyi reilu kaksi kuukautta my\xc3\xb6hemmin ottelussa Recreativo de Huelvaa vastaan._NEWLINE_Toukokuussa 2008 Milito k\xc3\xa4rsi vakavan polvivamman, jonka seurauksena h\xc3\xa4nen uransa k\xc3\xa4\xc3\xa4ntyi laskuun. Vamma piti h\xc3\xa4net poissa pelikentilt\xc3\xa4 koko kauden 2008\xe2\x80\x932009, paluu kilpaotteluihin onnistui vasta 5. tammikuuta 2010, l\xc3\xa4hes kaksi vuotta loukkaantumisen j\xc3\xa4lkeen. Milito pelasi kev\xc3\xa4tkaudella n. puolet otteluista ja auttoi Barcelonan toiseen per\xc3\xa4tt\xc3\xa4iseen Espanjan mestaruuteen._NEWLINE_Kausi 2010\xe2\x80\x932011 oli Militolle j\xc3\xa4lleen vaikea. H\xc3\xa4n k\xc3\xa4rsi loukkaantumisista, eik\xc3\xa4 luottoa juuri herunut silloinkaan kun mies oli pelikunnossa. Bar\xc3\xa7a-uran toisen ja viimeiseksi j\xc3\xa4\xc3\xa4neen maalin h\xc3\xa4n teki 11. marraskuuta cup-ottelussa AD Ceutaa vastaan. Milito k\xc3\xa4rsi pohjevamman 30. huhtikuuta ottelussa Real Sociedadia vastaan, joka piti h\xc3\xa4net sivussa loppukauden. Kauden p\xc3\xa4\xc3\xa4tteeksi Milito p\xc3\xa4\xc3\xa4si juhlimaan Barcelonan kanssa tuplaa joukkueen voitettua sek\xc3\xa4 Espanjan mestaruuden ett\xc3\xa4 Mestarien liigan._NEWLINE_4. elokuuta 2011 FC Barcelona ilmoitti sivullaan, ett\xc3\xa4 Milito on purkanut sopimuksensa katalonialaisseuran kanssa ja siirtyy ilmaisella siirrolla kasvattajaseuraansa Independienteen, joka pelaa Argentiinan p\xc3\xa4\xc3\xa4sarjassa Milito ehti pelata FC Barcelonan paidassa 75 ottelua    - L\xc3\xa4hdin Independientest\xc3\xa4 kahdeksan vuotta sitten ja olen aina haaveillut paluusta, Milito kertoi. Militon Barcelona-sopimuksesta oli vuosi j\xc3\xa4ljell\xc3\xa4.\n_START_SECTION_\nMaajoukkueura\n_START_PARAGRAPH_\nMilito pelasi Argentiinan maajoukkueessa 42 ottelua ja teki niiss\xc3\xa4 yhden maalin vuosina 2000\xe2\x80\x932011. H\xc3\xa4n oli mukana vuoden Maanosaliittojen cupissa 2005, MM-kilpailuissa 2006 pelaten vain jatkopaikan kannalta merkityksett\xc3\xb6m\xc3\xa4ss\xc3\xa4 alkulohko-ottelussa Alankomaita vastaan sek\xc3\xa4 vuosien 2007 ja 2011 Copa Am\xc3\xa9ricassa.'